# Octavi Vilà i Mayo

Octavi Vilà i Mayo (Tarragona, 1961) és un monjo de l'orde del Cister. Des del 29 de febrer de 2024 és bisbe de Girona, després d'haver ocupat el càrrec d'abat del Monestir de Poblet des de 2015.
Llicenciat en Geografia i Història i diplomat en Biblioteconomia i Documentació per la Universitat de Barcelona, va fer un postgrau en Noves Tecnologies de la Informació per la Universitat Politècnica de Catalunya i en Gestió Cultural per la UPF. Estudià Filosofia i Teologia a la Facultat de Teologia de Catalunya. Monjo cistercenc de Poblet des del 26 de gener de 2006, va fer la professió temporal el 26 de gener de 2007 i la definitiva el 15 d'agost del 2010. Fou ordenat diaca el 21 d'abril de 2014 pel bisbe d'Urgell, Joan Enric Vives, i prevere l'1 de maig de 2015 per l'arquebisbe de Tarragona, Jaume Pujol i Balcells. El 3 de desembre de 2015 va substituir Josep Alegre i Vilas com a abat de Poblet.
Secretari i vicepresident de l'Arxiu Bibliogràfic de Santes Creus entre 1998 i 2005, ha publicat diversos articles a la premsa i treballs d'història.
El 29 de febrer de 2024, el Papa Francesc el va nomenar bisbe de Girona, després de dos anys que el càrrec hagués quedat vacant.
Va ser ordenat bisbe el diumenge 21 d'abril de 2024 a la Catedral de Girona per l'arquebisbe de Tarragona, Joan Planellas i Barnosell, i aquell mateix dia va iniciar el seu ministeri episcopal a la diòcesi.
«Sigues al capdavant per servir» és el seu lema episcopal. És una traducció de l’expressió llatina «præsis ut prosis» de sant Bernat de Claravall. Apareix en el Tractat sobre la Consideració, III, 2. Pel que fa a l’escut heràldic, conté elements de la diòcesi de Girona i de l’orde del Cister, de la qual forma part.
És membre de la Comissió per a la Vida Consagrada de la Conferència Episcopal Espanyola des de juliol de 2024.

## Referències

* ↑ Llisterri, Jordi. «Una sorpresa en el mapa episcopal català: l'abat de Poblet, Octavi Vilà, nou bisbe de Girona». Catalunya Religió, 29-02-2024. [Consulta: 29 febrer 2024].
* 1 2 «El P. Octavi Vilà, nou abat del monestir de Santa Maria de Poblet». Agència de Notícies Flama, 03-12-2015 [Consulta: 3 desembre 2015].
* ↑ ACN «Octavi Vilà, nou abat del Monestir de Poblet». Vilaweb, 03-12-2015 [Consulta: 3 desembre 2015]. Arxivat 8 de desembre 2015 a Wayback Machine.
* ↑ «Professió solemne de fra Octavi Vilà». Poblet.cat, 15-08-2010 [Consulta: 3 desembre 2015].
* 1 2 «Octavi Vilà, nou abat de Poblet». Catalunya Religió, 03-12-2015 [Consulta: 3 desembre 2015].
* ↑ «El monje cisterciense Octavi Vilà será ordenado obispo de Girona el 21 de abril» (en castellà), 29-02-2024. [Consulta: 1r març 2024].
* ↑ NacióDigital. «L'abat de Poblet, Octavi Vilà, un religiós de sensibilitat social, nou bisbe de Girona». [Consulta: 1r març 2024].
* ↑ Bisbat de Girona. «fra Octavi Vilà i Mayo | Bisbat de Girona». [Consulta: 24 octubre 2024].
* ↑ Bisbat de Girona. ««Sigues al capdavant per servir» serà el lema episcopal de fra Octavi Vilà com a bisbe de Girona | Bisbat de Girona». [Consulta: 24 octubre 2024].
* ↑ Conferència Episcopal Espanyola. «Vida consagrada - Conferencia Episcopal Española» (en castellà), 07-02-2020. [Consulta: 24 octubre 2024].

## Enllaços externs

* Entrevista sencera a l'abat de Poblet, Octavi Vilà (Catalunya Religió, 25-02-2016) a YouTube
* Entrevista al nou bisbe de Girona, fra Octavi Vilà (Temps d'Església-Bisbat de Girona, 16-03-2024)